Jüri xx. september 2024 nr

**Kuldala pargi omandamine**

**rahvaalgatuse „****Kuldala pargi säilitamine“ lahendamiseks**

Kohaliku omavalitsuse korralduse seaduse § 2 lõike 2 punkti 2, § 22 lõike 1 punktide 8 ja 37, § 32 lõigete 1 ja 2, Rae Vallavolikogu 12.04.2011 määrus nr 56 „Rae valla põhimäärus“ § 80 lõigete 1 ja 2 ning rahvaalgatuses „Kuldala pargi säilimine“ toodud ettepaneku alusel, Rae Vallavolikogu

**otsustab:**

1. Nõustuda Harju maakonnas, Rae vallas, Peetri alevikus, Kuldala kinnistu (Kuldala park), pindala ebatäpne 52 929 m2, registrisoa number 4210202 (katastritunnus 65301:001:1517, üldkasutatav maa 100%) omandamisega OÜ-lt Kuldala Park.
2. Volitada Rae Vallavalitsust pidama läbirääkimisi kinnistu omandamiseks OÜ-lt Kuldala Park.
3. Rae Vallavalitsusel korraldada kinnistu omandamise täpsemates tingimustes kokkuleppimine ning kinnistu müügilepingu ja asjaõiguslepingu sõlmimine.
4. Otsus jõustub teatavakstegemisest.
5. Otsuse peale võib esitada Rae Vallavolikogule vaide haldusmenetluse seaduses sätestatud korras 30 päeva jooksul arvates otsuse teadasaamise päevast või päevast, millal oleks pidanud otsusest teada saama, või esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

/allkirjastatud digitaalselt/

Tõnis Kõiv

vallavolikogu esimees

**Seletuskiri**

**Rae Vallavolikogu otsuse eelnõu „Kuldala pargi omandamine rahvaalgatuse „Kuldala pargi säilitamine“ lahendamiseks“ juurde**

23.05.2024 edastati Rae Vallavalitsusele rahvaalgatus „Kuldala pargi säilitamine.“

Selle üleskutse esitajateni on jõudnud informatsioon, et Peetri alevikus asuva Kuldala pargi omanik on teinud Rae vallale ettepaneku Kuldala pargi kinnistu soetamiseks. Omaniku sõnul ei jõua ta enam pargi üha kasvavaid kulusid tasuda, s.t avalikult kasutatavat parki isikliku rahaga aastast aastasse toetada ja hooldada ning leida tuleks jätkusuutlik alternatiiv.

Loodame, et Rae vald mõistab sarnaselt piirkonna elanikega seda, kui väärtuslik ja oluline on Kuldala park kohalike elanike jaoks ning otsib aktiivselt võimalusi kuidas park elanikkonna hüvanguks säilitada.

Kuldala pargi näol on tegemist viimase rohelise oaasiga Peetri aleviku üha tihenevas linnamaastikus. See on turvaline koht, kus meie lapsed saavad mängida, joosta, jalgratastega sõita, loodust uurida, onne ehitada ja puude otsas turnida. Siin on võimalus täiskasvanutel jalutades päevaseid pingeid maandada, sportida ja oma lemmikloomadega jalutada. Siin on väikelastele mänguväljakud, kus vanemad saavad oma mudilastega mõnusalt aega veeta. Siin on lapsevankritega jalutajatel võimalik eralduda tänavamürast. Suure palavuse korral on siin võimalik varjuda päikese eest, tormiste ilmadega aga suurte tuulte eest. Kuldala park on unikaalne ning leiab igapäevaselt väga tihedat kasutamist. Lisaks kasutavad Kuldala parki lähemad lasteaiad ning kool õppetegevuste läbiviimiseks.

Kodulähedane looduskeskkond toetab igati igaühe vaimset tervist ja aitab pingeid maandada. Metsloomadele, lindudele, putukatele, nahkhiirtele on see park veel üks viimaseid naturaalseid elupaiku Peetris.

Selline keskkond väärib säilitamist ja seetõttu oleks pigem vald pargile parim uus omanik, kui mõni eraisik või ettevõte. Iga uue eraisikust või ettevõttest omaniku puhul jääks õhku küsimus tema motiividest ja eesmärkidest kinnistu soetamisel, sest arusaadavalt on iga investeeringu eesmärk mingisugune tootlus ja ilmselgelt kaasnevad tootlusega ka pargi keskkonda lõhkuvad ja halvendavad mõjud.

Siinkohal teemegi Rae vallale üleskutse, et vald leiaks võimaluse oma elanikele väga oluline küsimus edukalt lahendada ja luua kindlustunne tulevikuks, et Kuldala park jääks endiselt kõigile soovijatele avalikult kasutatavaks, looduslikuks ja turvaliseks.

Triin Raja

rahvaalgatuse „Kuldala pargi säilimine“

algataja